रियलसँग लिभरपुलको ठूलो अन्तरको हार
लिभरपुल युरोपेली च्याम्पियन्स लिगको अन्तिम १६ को पहिलो लेगको खेलमा मंगलबार रियल म्याड्रिडको हातबाट ठूलो अन्तरले पराजित भएको छ ।
पेरिस — लिभरपुल युरोपेली च्याम्पियन्स लिगको अन्तिम १६ को पहिलो लेगको खेलमा मंगलबार रियल म्याड्रिडको हातबाट ठूलो अन्तरले पराजित भएको छ ।एनफिल्डमा भएको खेलमा लिभरपुल ५-२ ले पराजित भएको हो । यो हारपछि उसलाई अर्को चरण पुग्नका लागि रियलका घरमा यस्तै ठूलो अन्तरको असम्भव देखिने जित आवश्यक हुनेछ ।गत सिजनको फाइनलमा रियलले लिभरपुललाई नै हराएर उपाधि जितेको थियो । यसपल्ट सुरुमै दुई गोलको अग्रता लिएर पनि लिभरपुलले हार टार्न सकेन । डारविन नुनेज र मोहमद सलाहले एक एक गोल गरेपछि १४ मिनेटभित्र लिभरपुल दुई गोलले अगाडि रहेको थियो । त्यसपछि रियलका भिनिसियस जुनियर र करिम बेन्जेमाले ले दुई/दुई गोल गरे ।यस्तै एडर मिलाटोले एक गोल थपे । मंगलबारकै अर्को खेलमा नेपोलीले १० खेलाडीमा सीमित रहेको इन्ट्राख्ट फ्रायन्कफर्टलाई उसकै घरमा २–० ले पराजित गर्‍यो । योसँगै नेपोलीले अर्को चरण पुग्ने आफ्नो सम्भावनालाई बलियो बनाएको छ । त्यसमा भिक्टर ओसिमहेन र जियोभानी डि लोरेन्जोले एक-एक गोल गरे । 